Kia sænker priserne på EV3 markant

Det er ikke hver dag, Årets Bil bliver billigere. Men det er præcis, hvad der nu sker med Kia EV3, der fik titlen som Årets Bil i 2025. Den kompakte el-SUV får en markant prisreduktion på tværs af modelprogrammet – og den nye startpris lyder på 249.999 kroner.

Det gør EV3 til et endnu skarpere bud i C-SUV-klassen, hvor kampen om familierne er benhård, og hvor prisen ofte er det afgørende parameter.

15.000 kroner barberet af – næsten hele vejen rundt

Kia sænker prisen med 15.000 kroner på alle varianter – med undtagelse af én, der “kun” falder 10.000 kroner. Det betyder, at indstigningsmodellen Standard Range Access nu begynder ved 249.999 kroner mod tidligere 264.999 kroner.

Vil du have den store batteripakke, starter Long Range Access nu ved 274.999 kroner. Her får du en officiel rækkevidde på op til 604 kilometer (WLTP), hvilket i praksis placerer EV3 blandt de mest langtrækkende biler i klassen.

Det er især interessant i et marked, hvor mange konkurrenter enten ligger højere i pris – eller tilbyder kortere rækkevidde til samme beløb.

Men der er en hage …

Den lavere pris på Access-udgaverne kommer med et kompromis: Varmepumpen er ikke længere standard på disse versioner. For danske købere kan det have betydning for effektiviteten i vinterhalvåret. Resten af modelprogrammet fortsætter uændret, og her er varmepumpe fortsat en del af pakken.

En af EV3’s stærkeste kort er fortsat Kias 7 års fabriksgaranti (op til 150.000 kilometer) og 8 år / 160.000 kilometer på batteriet. Det er længere end de fleste konkurrenter og kan have stor betydning for både tryghed og gensalgsværdi.

Med en startpris under 250.000 kroner rykker EV3 ned i et prisleje, hvor mange danskere for alvor begynder at kigge med. Samtidig tilbyder den op til 604 kilometers rækkevidde og en garanti, der slår det meste.

Læs mere om Kia EV3 om se alle varianterne her.

Kia sænker priserne på EV3 markant